BEGRUNDELSE

1. BAGGRUND FOR FORSLAGET

Stockholmkonventionen om persistente organiske miljøgifte (POP)[1] blev vedtaget i maj 2001 inden for rammerne af De Forenede Nationers Miljøprogram (UNEP). Den Europæiske Union og medlemsstaterne[2] er parter i konventionen[3], og konventionens bestemmelser blev gennemført i EU's lovgivning ved Europa-Parlamentets og Rådets forordning (EF) 850/2004 af 29. april 2004 om persistente organiske miljøgifte og om ændring af direktiv 79/117/EØF[4] (POP-forordningen).

Stockholmkonventionens overordnede mål er at beskytte menneskers sundhed og miljøet mod persistente organiske miljøgifte. Der henvises specifikt til forsigtighedsprincippet, som det er kommet til udtryk i princip 15 i Rioerklæringen fra 1992 om miljø og udvikling. Dette princip konkretiseres i artikel 8 i konventionen, hvor der er regler for opførelse af andre kemikalier i bilagene til konventionen.

På den sjette partskonference i maj 2013 skal der på baggrund af Norges indstilling træffes en beslutning om optagelse af et nyt stof, hexabromcyclododecan (HBCDD)[5], i bilag A til Stockholmkonventionen, der indeholder en liste over stoffer til udfasning. På samme møde skal der vedtages en beslutning om at slette en række specifikke undtagelser og acceptable formål i forbindelse med fremstilling, markedsføring og anvendelse af perfluoroctansulfonsyre (PFOS) og derivater heraf.

HBCDD og EU-lovgivningen

HBCDD anvendes udelukkende som flammehæmmende additiv i ekspanderet polystyren (EPS), ekstruderet polystyren (XPS), slagfast polystyren (SPS) og i polymerdispersion til tekstiler.

HBCDD er et persistent, bioakkumulerende og toksisk (PBT) stof. Derfor er det blevet udpeget som et særligt problematisk stof i henhold til Europa-Parlamentets og Rådets forordning (EF) nr. 1907/2006 af 18. december 2006 om registrering, vurdering og godkendelse af samt begrænsninger for kemikalier (REACH)[6]. I 2011 blev HBCDD optaget[7] i bilag XIV til REACH og dermed underlagt godkendelsesproceduren i samme forordning. Såfremt en person ønsker at markedsføre og/eller anvende HBCDD efter 21. august 2015 (den såkaldte "solnedgangsdato"), skal denne person derfor indgive en ansøgning om godkendelse af den relevante anvendelse til det Det Europæiske Kemikalieagentur (ECHA) senest den 21. februar 2014. Efter den 21. august 2015 er det forbudt at markedsføre og anvende HBCDD, medmindre der er udstedt en godkendelse til en bestemt person til et specifikt formål.

Efter den 21. august 2015 må EU-producenter af EPS, XPS, SPS og tekstiler, der indeholder HBCDD, kun fremstille disse materialer, hvis de har fået tilladelse hertil. Importerede artikler med indhold af HBCDD er ikke omfattet af godkendelsen i henhold til REACH.

Stoffer, der optages i Stockholmkonventionens bilag A, B og/eller C[8], skal omfattes af POP-forordningen for at sikre, at gennemførelsen i EU lever op til EU's internationale forpligtelser.

PFOS og EU-lovgivningen

På det fjerde møde i partskonferencen til konventionen den 4.-8. maj 2009 blev det vedtaget at optage bl.a. PFOS og derivater heraf i bilag B til konventionen med en række specifikke undtagelser og acceptable formål. EU-gennemførelseslovgivningen er strengere end Stockholmkonventionen, idet den ikke indeholder undtagelserne og de acceptable formål, som allerede er forbudt i EU under REACH. Dette er gjort for at overholde det overordnede princip om ikke at forringe miljøbeskyttelsesniveauet i EU.

Proceduren for tilføjelse af nye POP-stoffer og for ændring af konventionens bilag

Ifølge artikel 8 i konventionen kan parterne indgive forslag til sekretariatet om optagelse af et kemikalie i bilag A, B og/eller C. Komitéen for Vurdering af Persistente Organiske Miljøgifte (POP-komitéen) skal undersøge forslaget.

Hvis gennemgangen af forslaget fører til den konklusion, at kemikaliet som følge af dets transport i miljøet over store afstande kan ventes at ville resultere i en betydelig negativ indvirkning på menneskers sundhed og/eller miljøet og således berettiger til global handling, viderebehandles forslaget, og der udarbejdes en risikohåndteringsevaluering, der omfatter en analyse af mulige kontrolforanstaltninger for kemikaliet. På dette grundlag anbefaler POP-komitéen, hvorvidt partskonferencen bør behandle spørgsmålet om optagelse af kemikaliet i bilag A, B og/eller C. Den endelige beslutning træffes af partskonferencen.

I EU træder ændringer i bilag A, B og/eller C i kraft et år efter datoen for depositarens underretning om, at de er blevet vedtaget på partskonferencen.

Henstillingerne fra POP-komitéen

POP-komitéen besluttede på sit ottende møde i oktober 2012 at anbefale optagelse af HBCDD i bilag A til konventionen med specifikke undtagelser for fremstilling og anvendelse i EPS og XPS i bygninger. Henstillingen fra POP-komitéen er baseret på, at der findes af alternativer til HBCDD. Imidlertid er sådanne alternativers tilgængelighed i tilstrækkelige mængder tvivlsom, og det potentielle behov for at tilpasse produktionssystemet til EXP og EPS i bygninger inden for en kort periode er problematisk, især for visse udviklingslande.

POP-komitéen bemærker også i sin beslutning, at bortskaffelsen af produkter og artikler med indhold af HBCDD på langt sigt vil udgøre en kilde til emissioner til miljøet, og at affaldshåndteringsforanstaltninger i overensstemmelse med artikel 6, stk. 1, litra d), i konventionen, såfremt HBCDD optages i bilag A til konventionen, vil kunne sikre, at produkter og artikler, der indeholder HBCDD, bortskaffes på en sådan måde, at deres indhold af persistente organiske miljøgifte destrueres eller på anden måde bortskaffes på en miljømæssigt forsvarlig måde.

I overensstemmelse med artikel 8, stk. 9, i konventionen har POP-komitéen besluttet at forelægge henstillingen til behandling på partskonferencens møde i maj 2013.

POP-komitéen vedtog også en række henstillinger om alternativer til anvendelsen af PFOS i ikke-indesluttet anvendelse. I sin henstilling vurderer POP-komitéen, at oplysninger om den kommercielle tilgængelighed og effektiviteten af mere sikre alternativer til PFOS til følgende anvendelser er blevet tilgængelige, og komitéen opfordrer parterne til indstille brugen af PFOS til disse anvendelser: brandslukningsskum, insekticider til bekæmpelse af røde brandmyrer og termitter, dekorative metalbeklædninger, gulvtæpper, læder og beklædning, tekstiler og polstring. Derudover opfordrer POP-komitéen parterne til helt at begrænse anvendelsen af PFOS i hård metalbeklædning til lukkede systemer.

Henstillingerne fra POP-komitéen og EU-lovgivningen

Henstillingerne fra POP-komitéen vil, hvis de følges af partskonferencen i maj 2013, medføre et internationalt forbud mod fremstilling, markedsføring og anvendelse af HBCDD, undtagen hvor stoffet anvendes i EPS og XPS til bygningsrelaterede formål. Denne specifikke undtagelse gælder i en periode på fem år, der om nødvendigt kan forlænges med yderligere fem år.

Optagelsen af HBCDD i bilag A til konventionen kræver, at POP-forordningen ændres. I overensstemmelse med artikel 14, stk. 1, i POP-forordningen, kan dennes bilag, når nye stoffer optages på listen i konventionen, ændres i henhold til den normale udvalgsprocedure, der er fastlagt i artikel 5a i afgørelse 1999/468/EF[9], og under hensyntagen til artikel 10 og 11 i forordning (EU) nr. 182/2011[10]. Optagelsen af HBCDD i konventionen bør tilrettelægges således, at den efterfølgende ændring af POP-forordningen kan anvendes, når godkendelsesproceduren for HBCDD under REACH er afsluttet. Derfor kan det være nødvendigt at give parterne i konventionen mulighed for at udsætte gennemførelsen af den pågældende partskonferencebeslutning til februar 2016.

Den tidsbegrænsede undtagelse i henhold til konventionen og godkendelsesproceduren under REACH har nogenlunde samme mål. Begge instrumenter tvinger operatørerne til at udfase problematiske stoffer og afsætter et rimelig tidsrum dertil. Med hensyn til HBCDD er der tidsmæssigt sammenfald i tilrettelæggelsen for begge instrumenter, og de vil derfor få nogenlunde samme indvirkning på det meste af EU-markedet[11]. Producenter, forhandlere og brugere af HBCDD i bygningsrelaterede anvendelser af EPS og XPS, som er omfattet af undtagelsen, vil kunne ansøge om og få godkendelser i henhold til REACH. Producenter, forhandlere og brugere af HBCDD i SPS, tekstiler og ikke-bygningsrelaterede anvendelser af EPS og XPS skal skifte til alternativer. Eftersom der er alternativer til rådighed, de relevante markeder er små og på baggrund af de aktuelle tendenser på markedet for tekstiler, hvor anvendelsen af HBCDD er reduceret betydeligt over de seneste år, er det imidlertid usandsynligt, at de relevante markedsaktører vil investere i godkendelsesansøgninger. Selv uden at HBCDD optages i konventionen, må man derfor forvente, at denne form for anvendelse vil blive udfaset og endeligt forbudt i EU efter den 21. august 2015 i henhold til REACH.

Selvom om begge tiltag stort set har samme indvirkning på EU-markedet, vil optagelse af HBCDD i konventionen og gennemførelsen i EU-lovgivningen give en betydelig merværdi. HBCDD er en persistent organisk miljøgift, der kan transporteres over store afstande i miljøet. Derfor vil godkendelsesproceduren under REACH muligvis ikke være tilstrækkelig til at beskytte EU-borgere og miljøet mod HBCDD's skadelige virkninger, da proceduren ikke berører fremstilling og anvendelse i tredjelande. Der er derfor behov for global handling. Derudover vil optagelse af HBCDD i konventionen skabe lige betingelser for brugerne i EU og i tredjelande. Mens førstnævnte gruppe er forpligtet til investere ressourcer i at skifte til alternativer og/eller udarbejde ansøgninger om godkendelse, er der for øjeblikket ikke samme pres på sidstnævnte, eftersom importerede artikler ikke kræver en REACH-godkendelse. Optagelse af HBCDD med den tidsbegrænsede undtagelse i konventionen vil tvinge operatører i tredjelande til at begynde at investere i omstilling til alternativer på samme måde, som REACH-godkendelsesprocessen tvinger EU-brugere til at investere i omstilling.

Efter partkonferencens vedtagelse bør POP-komitéens henstilling om HBCDD gennemføres i EU-lovgivningen på en sådan måde, at REACH- og POP-forordningen supplerer og ikke modsiger hinanden. Det betyder, at undtagelsen for bygningsrelateret anvendelse, når den gennemføres ved POP-forordningen, kun vil omfatte de anvendelser, der er godkendt i henhold til REACH. Denne tilgang vil være i overensstemmelse med det overordnede princip om ikke at forringe miljøbeskyttelsesniveauet i EU. Tilgangen vil også beskytte investeringer foretaget af de markedsoperatører, for hvem det er lykkedes at opnå godkendelser i henhold til REACH. Undtagelsen under POP-forordningen skal være tidsbegrænset. Medmindre der finder en forlængelse sted, betyder dette, at undtagelsen udløber 5 år efter sin ikrafttræden (i februar 2021). Hvis der på trods af oplysningerne fra branchen er behov for mere tid til at erstatte HBCDD, kan EU dog foreslå at forlænge gyldigheden for undtagelsen under konvention med yderligere 5 år.

Med hensyn til PFOS og derivater heraf vil ophævelsen af de specifikke undtagelser, der er opført i POP-komitéens beslutning, ikke påvirke EU-lovgivningen, eftersom de pågældende undtagelser enten ikke er blevet implementeret i POP-forordningen eller allerede er udløbet. Den eneste afvigelse herfra er undtagelsen for brug af PFOS i hård metalbeklædning til åbne systemer, som aktuelt i overensstemmelse med POP-forordningen er undtaget med henblik på brug som befugtningsmidler i kontrollerede elektropletteringssystemer. Undtagelsen i henhold til POP-forordningen gælder dog kun indtil den 26. august 2015.

EU's holdning

På baggrund af ovenstående bør Den Europæiske Union støtte tilføjelsen af HBCDD i bilag A til konventionen på den sjette partskonference under Stockholmkonvention (med specifikke undtagelser for fremstilling og anvendelse af EPS og XPS i bygninger). Parterne i konvention bør have mulighed for at udsætte gennemførelsen af opførelsen af HBCDD til februar 2016. Derudover bør Den Europæiske Union støtte ophævelsen af de relevante specifikke undtagelser og acceptable formål for PFOS og derivater heraf, undtagen for brugen som befugtningsmidler i kontrollerede elektropletteringssystemer. Denne undtagelse bør fastholdes, indtil den udløber i 2015. Undtagelsen bør ikke forlænges ud over denne dato.

2. RESULTAT AF HØRINGER AF INTERESSEREDE PARTER OG KONSEKVENSANALYSER

De relevante risici og socioøkonomiske spørgsmål i forbindelse med anvendelsen af HBCDD i EU og verden blev undersøgt af ECHA i 2008 og af POP-komitéen i perioden mellem 2009 og 2012. Begge undersøgelser indbefattede høring af berørte parter.

Høringen

Da der blev henstillet til, at HBCDD blev optaget i bilag XIV til REACH, udarbejdede ECHA et baggrundsdokument[12], der understøtter henstillingen. Baggrundsdokumentet bygger på dokumentet "Data on Manufacture, Import, Export, Uses and Releases of HBCDD as well as Information on Potential Alternatives to its Use" (Oplysninger om fremstilling, import, eksport, anvendelser og frigivelse af HBCDD samt oplysninger om potentielle alternativer til dets anvendelse)[13]. Begge dokumenter har været genstand for en offentlig høring.

De oplysninger, der i disse to dokumenter fremlægges om import, eksport, anvendelse og frigivelse i forbindelse med brug, er baseret på en risikovurderingsrapport med supplerende oplysninger fra HBCD-industriens brugergruppe fra 2008. De supplerende oplysninger består af sammenfattende data vedrørende det samlede salg og forbrug af HBCDD i EU for hvert år fra 2003 til 2007. Oplysningerne om mulige alternativer til HBCDD stammer fra et bredt udvalg af kilder, herunder vurderinger foretaget af både industrien og myndighederne med det formål at identificere alternative stoffer eller teknikker.

På sit syvende møde vedtog POP-komitéen risikohåndteringsevalueringen for HBCDD[14]. Mellem 2010 og 2012 blev de berørte parter, herunder repræsentanter fra industrien, hørt angående risikohåndteringsevalueringen. POP-komitéen opfordrede ad hoc-arbejdsgruppen om HBCDD, som forberedte risikohåndteringsevalueringen, til at indsamle yderligere oplysninger vedrørende HBCDD. POP-komitéen var indforstået med at gennemgå disse supplerende oplysninger og vil på sit ottende møde også tage stilling til, hvorvidt bilaget til konventionen og eventuelle undtagelser, som partskonferencen skal tage stilling til i forbindelse med optagelsen af HBCDD, bør specificeres. 26 parter og observatørlande indsendte oplysninger[15]. Derudover indsendte syv ikke-statslige observatører oplysninger[16].

Resultatet af høringen

Opførelsen af HBCDD i konventionen i overensstemmelse med POP-komitéens henstilling og den efterfølgende gennemførelse i EU via POP-forordningen vil forbyde fremstillingen, markedsføringen og anvendelsen af HBCDD i SPS og tekstiler samt ikke-bygningsrelaterede anvendelser af EPS og XPS.

SPS

Ifølge de dokumenter, der er offentliggjort af ECHA, bruges SPS med indhold af HBCDD hovedsageligt i video- og stereoanlæg, i fordelingsskabe til elektriske ledninger i byggesektoren og til køleskabsbeklædning. Forskellige kilder vurderer, at flammehæmmende SPS har et HBCDD-indhold på 1‑7 %, og EU's risikovurderingsrapport går ud fra, at SPS realistisk i værste fald havde et HBCDD‑indhold på 7 %. Den anvendte mængde i Europa har ikke ændret sig de seneste år og vurderes til at være 201 ton/år (1,81 % af det samlede forbrug af HBCDD i EU).

HBCDD bliver ikke anvendt i stor målestok i SPS, og man kan med rimelighed formode, at der findes alternative flammehæmmere til denne anvendelse. Følgende kemikalier kan bruges som alternativer til HBCDD i SPS: ethylenbis(tetrabromphthalimid) (EBTPI), (teknisk mulig, kommercielt tilgængelig og brugt i vidt omfang), decabromdiphenylethan (DBDPE) (teknisk mulig, kommercielt tilgængelig og brugt i vidt omfang). DBDPE anvendes normalt i SPS og tekstiler. Det har en bedre effekt end HBCDD og prisen er ca. den samme. triphenylphosphat (teknisk mulig, kommercielt tilgængelig og brugt i vidt omfang), Bisphenol A-bis (biphenylphosphat) (BDP) (teknisk mulig, kommercielt tilgængelig og brugt i vidt omfang), diphenylcresylphosphat (teknisk mulig, kommercielt tilgængelig og brugt i vidt omfang),

Blandt de øvrige kemikalier, der kan bruges som alternativer til HBCDD i SPS, kan nævnes en række bromerede flammehæmmere brugt sammen med antimontrioxid (ATO). Der er bl.a. tale om: Tris(tribromneopentyl)phosphat, tetrabrombisphenol A-bis(2,3-dibrompropylether) (TBBPA‑DBPE), 2,4,6-tris(2,4,6-tribromphenoxy)-1,3,5 triazin, ethan-1,2-bis(pentabromphenyl) og ethylenbis(tetrabromphtalimid).

Der findes også alternative materialer til SPS på markedet. Mere specifikt kan SPS i elektriske produkter erstattes med forskellige alternative materialer, herunder blandinger af polycarbonat/acrylonitral-butadienstyren (PC/ABS), polystyren/polyphenylenether (PS/PPE) og polyphenylenether/slagfast polystyren (PPE/SPS) uden flammehæmmere eller med brug af flammehæmmere med ikke-halogeneret phosphor.

Tekstiler

Ifølge de dokumenter, som ECHA har offentliggjort, anvendes HBCDD i forbindelse med tekstiler med henblik på at overholde de britiske standarder og tyske DIN-standarder for flammehæmmere, hovedsageligt for polstrede møbler og sæder i transportmidler, sengemadrasovertræk, forhæng, bolig‑ og biltekstiler. Den sandsynlige koncentration af HBCDD i slutproduktet vurderes til 10‑15 %. Efter at der er sket en betydelig reduktion de seneste år, anslås det, at der kun bruges ca. 210 ton/år i tekstilbeklædning (1,81 % af det samlede forbrug af HBCDD i EU).

Den relativt begrænsede mængde af HBCDD, der anvendes i tekstilbeklædning, og den betydelige reduktion i brugen deraf i de seneste år formodes at afspejle tilgængeligheden af tilsvarende effektive alternativer. Flammehæmmere brugt i tekstiler kan undgås, hvis selve materialet ikke er brændbart eller har lav brændbarhed. Nogle naturmaterialer som f.eks. uld kan derfor bruges som barrierematerialer i møbler. Blandt andre naturligt flammehæmmende materialer kan nævnes rayon tilsat phosphor, polyesterfibre og aramider. Der er også adskillige tilgængelige kemikalier, der kan bruges som "drop-in"-alternativer til HBCDD i forbindelse med tekstiler.

Til bagbeklædning af tekstiler er de kemiske alternativer til HBCDD bl.a. decabromdiphenylethan (DBDPE) (teknisk mulig, kommercielt tilgængelig og brugt i vidt omfang), ethylen-bis(tetrabromphtalimid). (teknisk mulig, kommercielt tilgængelig og brugt i vidt omfang), chlorparaffiner (teknisk mulige, tilgængelige og brugt i vidt omfang) og ammoniumpolyphosphater (teknisk mulige, tilgængelige og brugt i vidt omfang). Det bør ikke desto mindre bemærkes, at disse stoffer, med undtagelse af ammoniumpolyphosphater, er halogenerede og persistente stoffer, der potentielt også kan blive klassificeret som POP på et senere tidspunkt. Derudover gælder der allerede begrænsninger for korte chlorparaffiner[17] i henhold til POP-forordningen.

I tekstiler kan man opnå brandsikkerhed ved at bruge skumdannende systemer. Skumdannende vil sige, at der dannes en skumrest, der fungerer som varmeisolering. Et skumdannende system er overordnet set en kombination af en kulstofkilde, der skal opbygge en kulholdig rest, en syregenererende forbindelse og et nedbrydende stof til at danne drivgasser, der kan frembringe det kulholdige skum.

Ikke-bygningsrelaterede anvendelser af EPS og XPS

Ifølge en rapport om vurdering af forbruget af HBCDD i EPS og XPS i overensstemmelse med nationale brandsikkerhedskrav i EU fra 2011[18] anvendes 70 % af EPS bygningsrelateret, 25 % i emballage og 5% i andre anvendelser Emballagemateriale anses generelt for HBCDD-frit. Den vigtigste ikke-bygningsrelaterede anvendelse af HBCDD med indhold af EPS er anvendelsen i bilsæder til børn med henblik på overholdelse af FMVSS 302-standarden. Der er tilsyneladende ingen ikke-bygningsrelateret anvendelse af HBCDD med indhold af XPS i EU.

Under den toårige høringsperiode har hverken regeringer eller erhvervsliv anmodet om specifikke undtagelser for ikke-bygningsrelaterede anvendelser af XPS. Det må derfor formodes, at der enten anvendes alternative kemikalier eller helt andre materialer.

Bygningsrelaterede anvendelser af EPS og XPS

Den vigtigste anvendelse af HBCD i EU er fremstillingen af EPS og XPS. EPS med indhold af HBCDD bruges hovedsageligt i bygningsrelaterede anvendelser. Anvendelse af XPS med indhold af HBCDD forekommer tilsyneladende kun i bygningsrelaterede anvendelser.

På nuværende tidspunkt findes der egnede flammehæmmere, men ikke i tilstrækkelige mængder til at erstatte HBCDD i de fleste bygningsrelaterede anvendelser af XPS og EPS, da det vil være nødvendigt med langt højere niveauer af halogenfri flammehæmmere (EPS og XPS indeholder henholdsvis 0,7 og 2,5 HBCDD). I marts 2011 annoncerede Great Lakes Solutions, at de ville øge produktionen af et højmolekylært copolymer fremstillet af styren- og butadienflammehæmmer (polymerflammehæmmer), som egner sig til EPS og XPS. Der må imidlertid påregnes flere år, inden industrien helt har skiftet til denne teknologi. Ifølge industriens farevurdering er stoffet persistent, men ikke bioakkumulerende eller toksisk.

Ifølge de oplysninger, der blev fremlagt under POP-komitéens ottende møde, sendes polymerflammehæmmer i forsøgsmængder for øjeblikket til downstreambrugere med henblik på testning. Forsøg i fabriksskala er blevet gennemført med succes, og polymerflammehæmmer fra Great Lakes Solutions-Chemtura Corporation forventes at blive kommercielt tilgængelig i 2012. ICL-Industrial Products bebudede for nylig, at de sigter mod kommerciel produktion (10 000 mt) inden 2014. Albemarle (US) vil tilbyde kemikaliet kommercielt i 2014. Der bør derfor være en tilstrækkelig kapacitet til at erstatte HBCDD inden for 3-5 år.

I betragtning af ovenstående bør den tidsbegrænsede undtagelse for anvendelse af HBCDD i EPS og XPS i bygningsrelaterede anvendelser støttes, så industrien får tilstrækkelig tid til at skifte til alternativer.

3. JURIDISKE ASPEKTER AF FORSLAGET

Forslaget består af en rådsafgørelse, baseret på artikel 192, stk. 1, og 218, stk. 9, i TEUF, om fastlæggelse af EU's holdning ved COP6 under Stockholmkonventionen om persistente organiske miljøgifte, for så vidt angår forslaget om ændring af bilag A og B.

Artikel 218, stk. 9, er det hensigtsmæssige retsgrundlag, da COP6 skal vedtage en retsakt i form af en beslutning, der ændrer et bilag til Stockholmkonventionen, og som har retsvirkninger.

2013/0075 (NLE)

Forslag til

RÅDETS AFGØRELSE

om fastlæggelse af Den Europæiske Unions holdning på sjette partskonference under Stockholmkonventionen om persistente organiske miljøgifte for så vidt angår forslaget om ændring af bilag A og B

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 192, stk. 1, sammenholdt med artikel 218, stk. 9,

under henvisning til forslag fra Europa-Kommissionen og

ud fra følgende betragtninger:

(1) Stockholmkonventionen om persistente organiske miljøgifte (i det følgende benævnt ”konventionen”) blev ratificeret af Den Europæiske Union den 16. november 2004 på baggrund af Rådets afgørelse 2006/507/EF af 14. oktober 2004 om indgåelse på Det Europæiske Fællesskabs vegne af Stockholmkonventionen om persistente organiske miljøgifte[19].

(2) Den Europæiske Union har gennemført konventionens bestemmelser i EU-lovgivningen ved Europa-Parlamentets og Rådets forordning (EF) nr. 850/2004 af 29. april 2004 om persistente organiske miljøgifte og om ændring af direktiv 79/117/EØF[20] (POP-forordningen).

(3) Den Europæiske Union lægger stor vægt på, at konventionens bilag A, B og/eller C gradvis og under hensyntagen til forsigtighedsprincippet udvides med nye stoffer, der opfylder betingelserne for persistente organiske miljøgifte (i det følgende benævnt POP), med henblik på at leve op til konventionens målsætninger og til de tilsagn, som alle regeringerne gav på topmødet i Johannesburg i 2002 om at mindske de negative virkninger af kemikalier inden 2020.

(4) I henhold til artikel 22 i konventionen kan partskonferencen (COP) vedtage beslutninger om ændringer af bilag A, B og C til konventionen. Disse beslutninger træder i kraft et år efter datoen for depositarens underretning om en ændring, undtagen for de parter, der har fravalgt ændringen af bilaget.

(5) Norge indstillede i 2008 hexabromcyclododecan (HBCDD)[21] til optagelse i bilagene, og Komitéen for Vurdering af Persistente Organiske Miljøgifte (POP-komitéen), der er oprettet i medfør af konventionen, har afsluttet sit arbejde vedrørende HBCDD. POP-komitéen er nået til den konklusion, at HBCDD overholder konventionens kriterier for opførelse i bilag A. Det ventes, at den kommende partskonference under konventionen træffer beslutning om at opføre HBCDD i bilag A til konventionen.

(6) I 2011 blev HBCDD optaget[22] i bilag XIV til Europa-Parlamentets og Rådets forordning (EF) nr. 1907/2006 af 18. december 2006 om registrering, vurdering og godkendelse af samt begrænsninger for kemikalier (REACH)[23]. HBCDD er derfor underlagt godkendelsesproceduren i samme forordning. Det er forbudt at markedsføre og anvende HBCDD, medmindre der er udstedt en godkendelse til en bestemt person til et specifikt formål. Eftersom HBCDD kan transporteres over store afstande i miljøet, er en global udfasning af anvendelsen af dette stof mere gavnlig for EU-borgeren end en EU-dækkende udfasning under REACH.

(7) For at afstemme listen under POP-forordningen med den relevante frist i bilag XIV til REACH bør det tillades parterne at udsætte gennemførelsen af COP-beslutningen om optagelse af HBCDD indtil februar 2016.

(8) POP-komitéen anbefaler optagelse af HBCDD i konventionen med en specifik tidsbegrænset undtagelse for fremstilling og anvendelse af HBCDD til bygningsrelaterede anvendelser af EPS og XPS. Disse anvendelser udgør hovedparten af brugen af HBCDD i EU. I EU er det nødvendigt med 3 til 5 år for at opnå en tilstrækkelig kapacitet til at erstatte HBCDD. EU bør derfor støtte den foreslåede specifikke undtagelse under COP6.

(9) POP-komitéen bemærker, at affaldshåndteringsforanstaltninger i overensstemmelse med artikel 6, stk. 1, litra d), i konventionen, såfremt HBCDD optages i bilag A til konventionen, vil kunne sikre, at produkter og artikler, der indeholder HBCDD, bortskaffes på en sådan måde, at deres indhold af persistente organiske miljøgifte destrueres eller på anden måde bortskaffes på en miljømæssigt forsvarlig måde.

(10) Affald med indhold af HBCDD, især EPS og XPS, der anvendes til bygningsrelaterede formål, genanvendes på nuværende tidspunkt i en række lande, som er parter i konventionen. Disse parter kan foreslå en undtagelse, der midlertidigt tillader genanvendelsen af affald med indhold af HBCDD på samme måde som den klausul, der under COP4 blev optaget i bilag A, del IV, og som tillader genanvendelse af affald med indhold af tetrabromdiphenylether og pentabromdiphenylether under bestemte veldefinerede betingelser.

(11) I 2010 blev perfluoroctansulfonsyre (PFOS) og derivater heraf opført[24] i bilag I til POP-forordningen.

(12) POP-komitéen opfordrer parterne til at indstille anvendelsen af PFOS i brandbekæmpende skum, insekticider til bekæmpelse af røde brandmyrer og termitter, dekorative metalbeklædninger, gulvtæpper, læder og beklædning, tekstiler og polstring. POP-komitéen opfordrer også parterne til at begrænse anvendelsen af PFOS i hård metalbeklædning, som for øjeblikket er tilladt som en specifik undtagelse, til kun at omfatte lukkede systemer; dette er for øjeblikket tilladt som et acceptabelt formål under konventionen.

(13) PFOS og derivater heraf blev opført i bilag I til POP-forordningen med et begrænset antal af de undtagelser, som konventionen giver mulighed for. I betragtning af POP-komitéens beslutning, bør de relevante specifikke undtagelser og acceptable formål for PFOS og dets derivater ophæves, undtagen for brugen som befugtningsmidler i kontrollerede elektropletteringssystemer. Denne undtagelse bør fastholdes, indtil den udløber i 2015. Undtagelsen bør ikke forlænges ud over denne dato —

VEDTAGET DENNE AFGØRELSE:

Artikel 1

1 Den holdning, der skal indtages på vegne af Den Europæiske Union på sjette partskonference under Stockholmkonventionen, er at støtte:

- opførelsen af hexabromcyclododecan (HBCDD)[25] i bilag A til konventionen med en tidsbegrænset undtagelse for fremstilling og anvendelse af HBCDD i bygningsrelaterede anvendelser

- fjernelse af følgende undtagelser og acceptable formål fra angivelserne for perfluoroctanesulfonsyre (i det følgende benævnt PFOS) og derivater heraf i bilag B til konventionen: brandslukningsskum, insekticider til bekæmpelse af røde brandmyrer og termitter, dekorative metalbeklædninger, gulvtæpper, læder og beklædning, tekstiler og polstring

i overensstemmelse med anbefalingerne fra Komitéen for Vurdering af Persistente Organiske Miljøgifte[26].

Mindre ændringer fra henstillingerne fra Komitéen for Persistente Organiske Miljøgifte kan vedtages af Unionens repræsentanter på sjette partskonference under Stockholmkonventionen uden yderligere afgørelser fra Rådets side.

2 Parterne i konvention bør have mulighed for at udsætte gennemførelsen af optagelsen af HBCDD på listen til februar 2016.

3 Hvis det foreslås, at der i bilag A indføjes en klausul, der midlertidigt tillader genanvendelse af affald med indhold af HBCDD under specifikke veldefinerede betingelser, kan Den Europæiske Union støtte en sådan ændring.

Artikel 2

Den beslutning, som partskonferencen under Stockholmkonventionen vedtager, skal efterfølgende offentliggøres i Den Europæiske Unions Tidende.

Udfærdiget i Bruxelles, den […].

På Rådets vegne

Formanden

[1] http://www.pops.int/documents/convtext/convtext_en.pdf.

[2] To EU-medlemsstater har endnu ikke ratificeret konventionen (Italien og Malta).

[3] EUT L 209 af 31.7.2006, s. 1.

[4] EUT L 158 af 30.4.2004, s. 7.

[5] Hexabromcyclododecan (CAS-nr.: 25637-99-4), 1,2,5,6,9,10-hexabromcyclododecan (CAS-nr.: 3194-55-6) og dets vigtige diastereoisomerer: alpha-hexabromcyclododecan (CAS-nr.: 134237-50-6), beta-hexabromcyclododecan (CAS-nr.: 134237-51-7), og gamma-hexabromcyclododecan (CAS-nr.: 134237-52-8).

[6] EUT L 396 af 30.12.2006, s. 1.

[7] Forordning (EU) nr. 143/2011 af 17. februar 2011 om ændring af bilag XIV til Europa-Parlamentets og Rådets forordning (EF) nr. 1907/2006 om registrering, vurdering og godkendelse af samt begrænsninger for kemikalier ("REACH"), EUT L 44 af 18.2.2011, s. 2.

[8] Det samme gælder for stoffer, der tilføjes i bilag I, II og/eller III til FN-ECE-protokollen om persistente organiske miljøgifte.

[9] Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen, EFT L 184 af 17.7.1999, s. 23.

[10] Europa-Parlamentets og Rådets forordning (EU) nr. 182/2011 af 16. februar 2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser (EUT L 55 af 28.2.2011, s. 13).

[11] I 2008 udgjorde anvendelsen af HBCDD i EPS og XPS 96,3 % af den samlede brug af HBCDD i EU. Ifølge en vurdering af forbruget af HBCDD i EPS og XPS i overensstemmelse med nationale brandsikkerhedskrav (jf. http://www.klif.no/publikasjoner/2819/ta2819.pdf) i Europa fra 2011, forekommer 70 % af EPS i bygningsrelateret anvendelse, 25 % i emballage og 5 % i andre anvendelser. Emballagemateriale anses generelt for HBCDD-frit. Derfor forekommer hovedparten af HBCDD med indhold af EPS i bygningsrelateret anvendelse. HBCDD med indhold af XPS menes kun at forekomme i bygningsrelateret anvendelse.

[12] http://echa.europa.eu/documents/10162/42ddec00-863a-4cff-abd2-6d4b39abe114.

[13] http://echa.europa.eu/documents/10162/eb5129cf-38e3-4a25-a0f7-b02df8ca4532.

[14] UNEP/POPS/POPRC.7/19/Add.1, tilgængelig på: http://chm.pops.int/Convention/POPsReviewCommittee/POPRCMeetings/POPRC7/POPRC7Documents/tabid/2267/language/en-US/Default.aspx.

[15] Argentina, Aserbajdsjan, Brasilien, Bulgarien, Cambodja, Cameroun, Canada, Guatemala, Indonesien, Irland, Israel, Italien, Kina, Kiribati, Letland, Mali, Mexico, Monaco, Myanmar, Nederlandene, Norge, Polen, Rumænien, Thailand, Tyskland og USA.

[16] Great Lakes Solutions, Green Chemicals Sal, International POPs Elimination Network IPEN, PS Foam Industry, Extruded Polystyrene Foam Association og i fælleskab industrisammenslutninger EXIBA (en CEFIC-sektorgruppe) og EPS (PlasticsEurope) samt et tidligere POP-komitémedlem.

[17] Kommissionens forordning (EU) nr. 519/2012 af 19. juni 2012 om ændring af Europa-Parlamentets og Rådets forordning (EF) nr. 850/2004 om persistente organiske miljøgifte, for så vidt angår bilag I, EUT L 159 af 20.6.2012, s. 1.

[18] http://www.klif.no/publikasjoner/2819/ta2819.pdf.

[19] EUT L 209 af 31.7.2006, s. 1.

[20] EUT L 158 af 30.4.2004, s. 7.

[21] Hexabromcyclododecan (CAS-nr.: 25637-99-4), 1,2,5,6,9,10-hexabromcyclododecan (CAS-nr.: 3194-55-6) og dets vigtige diastereoisomerer: alpha-hexabromcyclododecan (CAS-nr.: 134237-50-6), beta-hexabromcyclododecan (CAS-nr.: 134237-51-7), og gamma-hexabromcyclododecan (CAS-nr.: 134237-52-8).

[22] Forordning (EU) nr. 143/2011 af 17. februar 2011 om ændring af bilag XIV til Europa-Parlamentets og Rådets forordning (EF) nr. 1907/2006 om registrering, vurdering og godkendelse af samt begrænsninger for kemikalier ("REACH"), L 44 af 18.2.2011, s. 2.

[23] EUT L 396 af 30.12.2006, s. 1.

[24] Kommissionens forordning (EU) nr. 757/2010 af 24. august 2010 om ændring af Europa-Parlamentets og Rådets forordning (EF) nr. 850/2004 om persistente organiske miljøgifte for så vidt angår bilag I og III, EUT L 223 af 25.8.2010, s. 29.

[25] Hexabromcyclododecan (CAS-nr.: 25637-99-4), 1,2,5,6,9,10-hexabromcyclododecan (CAS-nr.: 3194-55-6) og dets vigtige diastereoisomerer: alpha-hexabromcyclododecan (CAS-nr.: 134237-50-6), beta-hexabromcyclododecan (CAS-nr.: 134237-51-7), og gamma-hexabromcyclododecan (CAS-nr.: 134237-52-8).

[26] Beslutningerne POPRC-8/3: hexabromcyclododecan og POPRC-8/8: perfluoroctansulfonsyre og salte deraf, perfluorooctansulfonylfluorider og deres relaterede kemikalier i ikke-indesluttet anvendelse (en del af POPRC-8/16). Tilgængelige på: http://chm.pops.int/Convention/POPsReviewCommittee/LatestMeeting/POPRC8/MeetingDocuments/tabid/2801/Default.aspx